Dragi glumci i glumice,

Molimo Vas da nam se javite na mail frka.film@gmail.com s imenom, prezimenom, glumačkim iskustvom, linkom za showreel ako ga imate, slikom lica i stasa te snimkama u kojim glumite Vaše izvedbe dviju scena koje vam opisujemo ispod ovog teksta. Rok za prijave je **20.12.2020.**

Molimo Vas da Vam lice bude dobro osvijetljeno i da kamera bude statična. Dvije-tri rečenice o Vama kao osobi su i više nego dobrodošle! Nakon prvog selekcijskog kruga poslat ćemo Vam daljnje upute za nastavak audicije.

Film će se snimati u Osijeku, tako da je slavonski naglasak velika prednost (ali ne i uvjet).

Projekt je trenutno bezbudžetni, ali radimo na tome da budžet bude u najmanju ruku pristojan te da svi koji ulože trud i vrijeme u nastanak ovog filma budu honorirani. Više ćemo informacija imati krajem prosinca, tako da predlažemo da audiciju nastavite samo ako ste spremni raditi volonterski i vjerujete da nada umire zadnja!

Nadamo se da vam je svima jasno da iznimno poštujemo rad umjetnika kao i svaki ostali rad - i sami smo umjetnici i jednako bismo voljeli honorirati i nas i vas! U svakom slučaju, ili svi ili nitko :)

Scene:

**Zadatak 1:**

Molimo Vas da izaberete **jednu** od tri navedene situacije i da nam na temelju izbora ispričate zadanu priču dugu **između 30 i 60 sekundi**.

* Situacija 1:
	+ Vašem najboljem prijatelju je rođendan i rekao vam je što da mu kupite kao poklon. To ste i kupili, ali ste nažalost taj poklon izgubili svojom nesmotrenošću. Ispričajte nam izliku, koja je apsolutna laž, i koju ćete reći tom prijatelju kako se ne bi ljutio na vas.
* Situacija 2:
	+ Došli ste na petu godišnjicu mature i tamo ste osoba s najviše postignuća u odnosu na vaš cijeli razred. Čestitamo! Nažalost, susreli ste se s nekim tko vas je maltretirao kroz srednju školu i sad vas ponovno vrijeđa. U samopouzdanoj ste poziciji i osjećate se moćno. Želimo vas čuti kako istresate svoj gnjev na tom vašem zlikovcu, nek se osjeća maleno i uplašeno.
* Situacija 3:
	+ Nažalost, osoba s kojom živite je prolila umak za špagete po vašem plišanom medi kojeg imate od treće godine života. Vratili ste se kući i vidjeli jadnog medu, znate da mu nema spasa ni pranjem u veš mašini. Ljuti ste na osobu koja je to napravila, ali ste najviše jednostavno tužni i nostalgični. Ta osoba baš ne razumije zašto se pravi tolika frka oko plišanog medvjeda; izrazite vašu tugu, zašto vas je to toliko pogodilo i što vam je jadni ušpagetirani medo značio.

**Zadatak 2:**

 Molimo Vas da nam ispričate sljedeći monolog:

Danas sam trčao jedaneast katova s kemijskom u ruci. I odjednom sam stao - jel me čuješ? I usred te ogromne zgrade - jel me slušaš ti? Stao sam usred te zgradurine i video nebo. Vidio sam sve što volim na svijetu. Svoj posao, hranu, vrijeme za sjest i zapalit. I onda sam pogledao u kemijsku i pomislio, koji kurac nosim ovo? Zašto pokušavam biti nešto što ne želim? Što radim u ovom uredu, pravim tu kretena i debila od sebe, a sve što želim me čeka tamo vani, čeka trenutak kad ću reći da znam tko sam! Zašto to ne mogu reći, a tata?

Danas sam trčala jedaneast katova s kemijskom u ruci. I odjednom sam stala - jel me čuješ? I usred te ogromne zgrade - jel me slušaš ti? Stala sam usred te zgradurine i vidjela nebo. Vidjela sam sve što volim na svijetu. Svoj posao, hranu, vrijeme za sjest i zapalit. I onda sam pogledala u kemijsku i pomislila, koji kurac nosim ovo? Zašto pokušavam biti nešto što ne želim? Što radim u ovom uredu, pravim tu kretena i debila od sebe, a sve što želim me čeka tamo vani, čeka trenutak kad ću reći da znam tko sam! Zašto to ne mogu reći, a tata?